Real Madrid a câștigat campionatul Spaniei pentru a 36-a oară în istorie, sâmbătă, cu patru etape rămase de disputat din actuala ediție de LaLiga.
„Los blancos” nu au avut prea multe emoții în această ediție de LaLiga, iar sâmbătă au caștigat titlul din punct de vedere matematic.
Trupa lui Ancelotti s-a impus fără probleme în duelul cu Cadiz de pe „Santiago Bernabeu”, scor 3-0.
Real Madrid nu mai câștigase titlul în Spania din 2022. În 2023, campionatul a fost adjudecat de Barcelona.
Real Madrid a devenit campioană din această rundă și cu ajutorul Gironei. Formația catalană și-a învins mult mai titrata rivală locală, FC Barcelona, cu scorul de 4-2.
Barcelona era singura care o mai putea prinde din urmă pe Real Madrid.
Cu patru etape rămase de jucat, Madridul are 13 puncte peste Girona, respectiv 14 peste Barcelona.
Miercuri, noua campioană a Spaniei va primi vizita lui Bayern Munchen pentru a doua manșă a semifinalelor UEFA Champions League. Duelul din tur s-a încheiat la egalitate.